錢塘江橋

錢塘江橋，全名錢塘江大橋，在杭州六和塔側，北繫二龍山東麓，南聯上沙埠，橫跨錢塘江上，蓋中國自畫自建公路鐵路雙層橋之肇始者也。其後江上複建他橋，遂又名錢江一橋以別之。 錢塘江，上有山洪，下有海潮，間以颱風，自古兇險，鄉民以「造橋錢塘」喻事之不可為。 國府以錢江隔絕南北，多有不利，遂謀建橋，著茅以昇擘畫其事，民國二十三年十一月十一日，破土動工，迨至二十六年九月二十六日，橋上鐵路率先通焉。橋體雙層鋼桁梁，正橋十六孔，長千又七十二米， 又南引橋九十三米，北引橋二百八十八米，總長凡千四百五十三米，寬九點一米，高七點一米。 時，日寇犯華，虎視中原，以昇恐造橋反成揖盜，乃於橋墩預留孔洞，未幾，平滬繼陷，杭州危急。橋之將竣也，先一日，以昇奉國府令陰置炸藥於先時所留孔内，凡百餘處，引線匯橋南某所。次日，十一月十七，橋成通車，車馬人流，俱行於炸藥之上，造橋而預擬自毀，此實亙古未聞者也。十二月二十三日，下午五時，勢急不得控，以昇奉令親燃其藥，橋遂盡毀。 計橋之建也，凡歷九百二十五日，建成止八十九日，而今為抗戰計，遽然毀之，以昇憤然賦詩曰：「徒地風雲突變色，揮淚炸橋斷通途。五行缺火真來火，不復原橋不丈夫。」所謂五行缺火者，蓋謂錢塘江橋四字以金土水木為部首，獨缺火旁，來火者，兵火之謂也。 其後，寇逐，橋乃重建，國共又鬩於蕭牆，國軍亦欲重蹈其事以阻解放軍，未盡毀。迨至一九五三年，全橋修復通車，存乎至今而猶為通途，世皆讚之。 註